Праваабарончы цэнтр “Вясна” ў верасні двойчы звярнуўся да Спецыяльнага дакладчыка па пытанні аб незалежнасці суддзяў і адвакатаў ААН у сувязі з умяшаннем Міністэрства юстыцыі ў дзейнасць калегій адвакатаў. Вынікам атэстацый адвакатаў Кваліфікацыйнай камісіяй пры Міністэрстве юстыцыі 12 і 25 верасня стала пазбаўленне і спыненне дзеяння ліцэнзій чатырох адвакатаў, у тым ліку Ганны Бахціной, вядомай сваім удзелам у многіх палітычна матываваных справах. Таксама адтэрмінаваная на паўгода атэстацыя яшчэ 12 адвакатаў, сярод якіх большасць складаюць адвакаты, вядомыя сваім удзелам у справах апазіцыйных палітыкаў, грамадскіх і прафсаюзных актывістаў. Адтэрміноўка атэстацыі безумоўна абмяжуе актыўнасць і незалежнасць адвакатаў, паставіўшы іх перад выбарам паміж працягам адвакацкай практыкі і актыўнай пазіцыяй па крымінальных справах, у якіх яны задзейнічаны.